Papersnake/gushiwen huggingface dataset:
戏呈赵可父
华岳（宋代）

少年场屋擅词锋，审谳无私只奉公。
夜月兰宫无宿曜，秋霜莲幕有春风。
明堂难毁周公制，乡校犹存子产功。
文德自来能服远，更烦刘向为和戎。
菩提寺上方晚望香山寺，寄舒员外
白居易（唐代）

晚登西宝刹，晴望东精舍。反照转楼台，辉辉似图画。

冰浮水明灭，雪压松偃亚。石阁僧上来，云汀雁飞下。

西京闹于市，东洛闲如社。曾忆旧游无，香山明月夜。
送何水部蒙出牧袁州
戚纶（宋代）

连翩作牧蔼嘉声，重叠光华是此行。
画隼前驱男子贵，锦衣当此故乡荣。
虎溪驻目曾游熟，采石维舟旧吏迎。
来暮讴谣应载路，迟留桑梓肯忘情。
郡楼拥翠峰峦合，井邑交光竹树明。
醇酎岂知千日醉，温泉常见四时清。
下车不问山河改，布政先期狱讼平。
何日紫宸偏顾瞩，圣君留意在编氓。
孟君别后相续寄书，作此酬之
徐铉（宋代）

多病怯烦暑，短才忧近职。跂足北窗风，遥怀浩无极。

故人易成别，诗句空相忆。尺素寄天涯，淦江秋水色。
菊坡崔参政说平叛卒不得已拜经略之命岂敢言
戴复古（宋代）

角巾私第自逍遥，诸老之中此老高。
无可柰何怀印绶，甚非得已用弓力。
风生玉帐千兵肃，天落金牌一札褒。
缓急经心护乡井，生憎儿辈说功劳。
问如满禅师 其二
李诵（唐代）

佛向王宫生，灭向双林灭。住世四十九，又言无法说。

山河及大海，天地及日月。时至皆归尽，谁言不生灭？

疑情犹若斯，智者善分别。
秋夜泛舟石虹湖
李时行（明代）

幽林月出净风烟，舟汎蒹葭水半川。清露乍含敧径竹，红衣初落曲池莲。

鱼翻波影浮杯外，雁带秋声起树边。沉醉扣舷歌白苧，不知今夕是何年。
伤吾地风俗之日，偷赋赤岸谣
李诩（明代）

赤岸溪头水下流，滔滔不尽杞人忧。徐行已作捐阶计，输粟翻人杀饷仇。

豺虎啮人争变色，风涛簸日少安舟。岐周井里称亲睦，老眼于今不减愁。
怀寄寇元弼王文举十首之二过碧芦轩
贺铸（宋代）

东轩美风月，诗酒伴欢呼。
昨日墙阴过，依依见碧芦。
太白庵
舒亶（宋代）

何年杖锡此徘徊，天上真官为我来。芝圃鹤归香火冷，石基空锁旧莓苔。
题画 其二
陈寿（魏晋）

洞庭微雨晓生波，一棹云山楚客过。绿遍蘼芜归未得，东风閒唱竹枝歌。
静中吟
文同（宋代）

客去复掩户，高松下清阴。
微风动其间，对语双珍禽。
幽人独凭动，听此古意深。
起来南窗下，被以朱弦琴。
弹之代佳话，俚耳谁知音。
轩窗
苏轼（宋代）

东邻多白杨，夜作雨声急。
窗下独无眠，秋虫见灯入。
题画帐二首·其一
皇甫冉（唐代）

桂水饶枫杉，荆南足烟雨。
犹疑黛色中，复是雒阳岨。
寺居
章甫（宋代）

池水平铺碧玉，灵山侧布黄金。
未就日边清梦，夜窗风雨惊心。
同何库部子时看山过青萝嶂
欧大任（明代）

东来望气过萝阡，南渡家山五百年。句曲自留陶侍读，始宁今待谢临川。

柴车雨后馀双笠，藜杖云中少百钱。知尔身轻能济胜，朱明何日更寻仙。
杂言送当世待制知杨州
梅尧臣（宋代）

广陵老人争持壶酒，朝言送少年使君，
暮言迎少年太守，少年俱是玉墀人，
文章快利生铜吼。莫作芜城赋，
事往复何有。莫听嵇康琴，
商声岂堪久。今当太平非不偶，
星宿煌煌罗北斗。杨州古富变荒凉，
万俗一心依父母。地包淮海江湖宽，
货走荆吴楚越厚。开酿刲羊愿遇宾，
天下沄沄不轻口。
偈颂一百零九首
释可湘（宋代）

触目未尝无，临机道什么。
钱是足陌，物是定价。
坐破七个蒲团，卷帘方见天下。
千里追风非骏马。
中秋夜作
李长霞（清代）

明月出云崖，飞光薄前轩。搴帷怡清夜，景物何澄鲜。

熠耀度虚怡，络纬响颓垣。清辉时相照，嘉木郁芊芊。

斜汉引长素，空籁出苍烟。圆灵无停斡，顾兔不时安。

扶疏丹桂枝，既有复非然。俯仰感世人，营营将何干。
祭诗
姚玉芝（清代）

年年诗思费推敲，呕尽心肝不忍抛。酒脯横陈低首拜，祝他新意上眉梢。
海人谣
王建（唐代）

海人无家海里住，采珠役象为岁赋。
恶波横天山塞路，未央宫中常满库。
幽芳记十六首 其十 木芙蓉
彭日贞（明代）

秋花远移植，疏秀出精神。袅袅开临水，逢君镜裹身。
嘉义八景诗
林启东（清代）

十里荷香五里堤，湖光深处漾玻璃。水环近郭通南岸，花拥孤村向北溪。

凉雨注秋低覆鹭，淡烟吹午远闻鸡。此间不唱田田曲，送尽行人月渐西。
苦雨
释文珦（宋代）

秋雨连三月，愁吟野水濆。
渐看禾黍没，难使渭泾分。
山泽才通气，天霄便作云。
民忧昏垫苦，苦语不堪闻。
塞上闻吹笛
陈䞇（明代）

探骑遥从大漠还，谁吹羌管夕阳间。梅花杨柳俱零落，一夜归心绕故山。
古风五十九首·其十二
李白（唐代）

松柏本孤直，难为桃李颜。
昭昭严子陵，垂钓沧波间。
身将客星隐，心与浮云闲。
长揖万乘君，还归富春山。
清风洒六合，邈然不可攀。
使我长叹息，冥栖岩石间。
游大涤
曹诚明（宋代）

天风吹我来洞天，青山九折溪回环。
金堂玉室在何处，天坛石洞馀千年。
凤鸣朝阳凡鸟息，猿啼夜月空林寒。
万仞云开涌翠壁，六月秋生飞玉泉。
振衣长歌登绝顶，俯视浮世纖尘间。
吟成一笑欲飞去，千岩万壑生云烟。
用韵赠傅学士兼述怀思古
洪皓（宋代）

万里求成质鬼神，频年虎执误斯民。
忘忧每藉杯中物，积闺频迎塞外春。
顾我蹒跚仍久困，观君慷慨岂长贫。
如闻近献升平录，应述修和逸主人。
题航海图
慕昌溎（清代）

长风莽漾荒烟织，万峰倒插骇浪逼。寒星炯炯海天高，孤帆如箭接红日。
自讼
李复（宋代）

前善后随非，失于任私意。
短长莫可欺，明者未免蔽。
改过心每惮，责人夫何易。
芸苗舍己田，无获亦蹈厉。
句
李廌（宋代）

可笑陈孟公，好客常投辖。
墙阴碧桃始放一花
姚燮（清代）

一楞烟妥梦无厖，夜许明灯照影双。静有素怀倾水露，暗分骚怨与兰茳。

惊春隣女频窥牖，引燕东风早过江。我忆隔蘋裙衩小，横波天末美人艭。
读吴野人集
王苹（清代）

海上吟诗到白头，菱花满地一沙鸥。一生不出东淘路，自有才名十五州。
题十八学士图
王泽（明代）

晋阳天人赤龙子，按剑叱咤风云起。
下嫌九土足腥秽，欲将乾云翻海洗。
妖蟆射杀落九重，日月再启光曈曈。
十八文星烂奎璧，玉堂高开连紫宫。
天生奇才真羽翼，南金大珠何足惜。
凤凰笙管宴彤庭，日听四海歌太平。
图形更诏丹青手，不独云台画将星。
君不见嬴家祖龙坑学士，山下看瓜同日死。
阿房壁土未曾干，草绿宫垣哭秋鬼。
赵园饮三首
陈造（宋代）

不谓东君雨后春，尚多红紫待游人。
天香更有西京种，来伴宾筵笑脸新。
句 其三十一
吴沆（宋代）

挑灯倦夜羞黄里，置笔穷年对白间。
病中酬赵季茂
岳珂（宋代）

雪窗病恼独支颐，不解随人举酒卮。
惊辨有时欺白羽，解围无妇蔽青丝。
骊珠满袖勾吟兴，鹿氅看山恋药糜。
莫讶牛腰联未足，江州司马例能诗。
菩萨蛮
程垓（宋代）

客窗曾剪灯花弄。谁教来去如春梦。冷落旧梅台。小桃相次开。

春间春易老。只有山中好。闲却槿花篱。莫教溪外知。
试院中愁坐叔献学博忽送红梅小桃数枝坐念春物骀荡西园开钥不得一观作诗破闷兼简张文学仲山
赵秉文（金朝）

数日天气殊未佳，文书如山眼生花。忽遣官梅入吾室，政尔东君解留客。

蜡梅无韵空有香，红梅亦复清而庄。此花韵胜开较晚，天许风流嫁海棠。

海棠春娇睡未足，环儿酒晕红潮玉。不应更有林下风，翠袖天寒倚脩竹。

银瓶亦有小桃枝，茜裙游女窥荆篱。青枝绿叶不须问，自有月影溪光知。

冰花不肯相媚妩，来伴诗人作诗苦。横斜影落水心中，融入诗中作奇语。

古来诗人例多穷，把酒对花酒已空。亦知寒食只数日，醉梦不到西园中。

天上公子被花恼，一笑回波嘲栲栳。不须区区索酒钱，但可煎茶对花前。
和莫曰良早朝之作
王鏊（明代）

澹河残月影层楼，玉树初惊一叶秋。阊阖洞开天语近，觚棱斜转日华浮。

仕途一任王融笑，清世空怀贾傅忧。误矣腐儒无寸补，终年簪笔傍螭头。
闻韶美侍郎易任广汉 其一
王十朋（宋代）

帝眷甘泉旧，纶恩换虎符。神应驰北阙，眼已见西湖。

霖雨思贤甚，仙槎到汉无。书梁形梦寐，大厦待公扶。
偈二十二首
释洵（宋代）

头颅百皱发又白，两手扶犁更出来。
拈起旧时毡拍板，大家看我舞三台。
囉囉哩，囉囉哩。无处有月波澄，
有处无风浪起。
和府公观刘团练宝刀诗
刘敞（宋代）

吾宗宝刀清如水，东夷昔时献天子。孤光昼射沧海寒，杀声夜吼蛟龙起。

上为镣琫下珧珌，粲如珠玑耀朝日。制度还存三代风，精神未是尘中物。

秘藏武库人莫窥，外家将军独得之。四方升平竟未试，流落功名翻可悲。

时无薛烛谁赏异，庙堂宗工诗绝世。丈夫要取万里侯，肯令神兵负诗意。
即事十首 其五
刘克庄（宋代）

瓜果跽拳祝，㬋罗扑卖声。粤人重巧夕，灯火到天明。
陪邑大夫登西岘峰
许中应（宋代）

晴暾发轻暑，惠风荡敏林。
驱车青郊路，举趾西山岑。
随流玩回转，就阴便清深。
子规续哀响，食庚流好音。
侧径既窈窕，层岩亦岖嵌。
石泉清潄琼瑶，松风璆琳，
云间涉虚旷，恍若韶沪临。
水乐名其亭，上有坡仙吟。
泉甘沦新茗，芹香侑清斟。
攀跻岂不劳，景胜忘所任。
夕阳忽在山，清兴浩难禁。
山灵应有约，何时重来寻。
台下 其二
沈辽（宋代）

石台竹径自天成，细草芳花随地生。白发老人无是处，一枝枯竹伴经行。
扑满分韵得复字
戈涢（清代）

空其中，硕其腹，以瓦为之代箧椟。上开狭孔容一钱，鬻向儿曹作私蓄。

入窍虽易出窍难，抱持把玩从翻覆。不劳费扃钥，不须防厮仆。

但嗟器易盈，满便遭敲扑。锵然一掷落纷纷，青蚨遍地如撒菽。

黄童快意白叟笑，终岁积来不盈掬。金穴底深深，铜山高矗矗。

既足遗子孙，兼之瞻亲族。戋戋能几何，曾不给饘粥。

小儿作计良足嗤，壮夫谋生虑宜熟。我曾四方事奔走，蝇头也共人逐逐。

囊漏宁余润笔资，舌耕讵有逢年福。当时误信太白言，千金散尽还来复。

人生由命匪由他，韩子至论今方服。枉羡金满籯，空买愁千斛。

宁甘壁立贫，不效穷途哭。万卷从来敌百城，且收残编充败簏。
观禽鸟哺雏有感赋诗三首示诸子侄
何梦桂（宋代）

考叔分羹我独无，不如鸣鹤自相孚。
世途跋涉牛先喘，仕路驰驱马已瘏。
弗逮子舆三釜养，空余颜氏一箪癯。
蓼莪诗废遗躯在，愧死林中孝义乌。
和四兄清泉香饼子
晃冲之（宋代）

清绝端因柏子香，风流特可付文房。
如何石火须臾顷，得尽人间一日长。
送翁诚之尉慈溪
陈傅良（宋代）

诗律吾将问，心期孰与亲。
明朝当异县，永夜更怀人。
尚友逢三益，明农识大臣。
可无相问讯，勿道鬓毛新。
过胥口镇
杨万里（宋代）

桄榔叶垂翠羽鲜，木绵花暖紫霞翻。
疾雷急雨急开霁，淡白云拂浓清山。
霅溪夜宴诗（范相国献境会夜宴诗）
水神（唐代）

浪阔波澄秋气凉，沈沈水殿夜初长。自怜休退五湖客，

何幸追陪百谷王。香袅碧云飘几席，觥飞白玉艳椒浆。

酒酣独泛扁舟去，笑入琴高不死乡。
颂古一百二十一首
释宗杲（宋代）

赤肉团边用得亲，主宾有理各难伸。
两个驼子相逢著，世上如今无直人。
饥坐戏咏
陆游（宋代）

衰鬓萧然满镜霜，一庵归老镜湖傍。
有怀每恨交朋远，无食方湖日月长。
落笔未妨诗衮衮，闭门犹喜气扬扬。
晚来袖手蒲团稳，笑唤儿童代夜香。
中秋风雨
艾可叔（宋代）

一年佳节又虚逢，恼杀江湖白发翁。
滴梦欲残蕉叶雨，吹愁不断蓼花风。
阴晴明晦天无准，离合悲欢态不同。
聊买香醪作清赏，烛光闲对木犀红。
送十三郎赴尉汉阳二首 其二
曹彦约（宋代）

此地关情久，淳庞好士民。向来同患难，今历几秋春。

綵棒迎新尉，绨袍说旧人。为言昌谷老，寄语益相亲。
荥阳郑公以稹寓居严茅有池塘之胜寄诗四首因有意献
元稹（唐代）

激射分流阔，湾环此地多。暂停随梗浪，犹阅败霜荷。

恨阻还江势，思深到海波。自伤才畎浍，其奈赠珠何。
镇州初归
韩愈（唐代）

别来杨柳街头树，摆弄春风只欲飞。

还有小园桃李在，留花不发待郎归。
次韵宋德器春晚即事五首
李流谦（宋代）

久习成衰怯，何方疗阔疎。
柴车穷巷客，贝叶长年书。
每愧沾沾喜，宁甘郁郁居。
蓍神吾未暇，坚意听盈虚。
和吴省副青梅
蔡襄（宋代）

梅华畏高寒，独向江南发。
那知汴阳墅，青颗摘春月。
持之矜所无，归思动楚越。
愿君侑清樽，行恐新芳歇。
与杲侍者
释正觉（宋代）

道吾当年不肯道，渐源中路没商量。
先师灵骨今犹在，无用扶锹上法堂。
轩旁小柏
胡清（宋代）

载傍央隈未足看，为言所斧莫无端。
它时直入抡材手，不独青青保岁寒。
过湖县
唐庚（宋代）

狼虎犹知父子仁，人生安有不亲亲。武皇况是聪明主，却恨初无一谏臣。
春日登大悲阁二首 其二
钱惟治（宋代）

阁，阁。般斤，郢作。木从绳，工必度。华饰藻绘，密施榱桷。

明蟾代宝灯，瑞雾为珍箔。栏危似倚高空，梯回疑穿碧落。

有时閒上瞰人寰，自谓禽中腾一鹗。
冬日道中（一作冬日送人）
伍乔（五代）

去去天涯无定期，瘦童羸马共依依。
暮烟江口客来绝，寒叶岭头人住稀。
带雪野风吹旅思，入云山火照行衣。
钓台吟阁沧洲在，应为初心未得归。
和圣俞逢羊
刘敞（宋代）

道旁逢群羊，问羊将何之。朝供大官膳，踯躅未自知。

觳觫此何罪，无乃刍豢为。肥躯一报德，鼎俎安可辞。

宁辱泥涂中，故人所以悲。
送江南运使张傅度支
范仲淹（宋代）

刑措东南始诏回，重分邦计命钦哉。
于公已积充闾庆，萧相还施富国才。
十郡甘棠歌未歇，一方流马路初开。
启心知有嘉谟在，足乱云霓忆帝台。
拟汉武还长安
唐诗（明代）

汉武巡归万姓欢，旄旗千里入长安。
铭功碣石东封毕，罢猎长杨五漏残。
玉辇不愁驰道远，铜盘惟恐露华乾。
阿娇金屋门还闭，万树宫花待共看。
与幼遐、君贶兄弟同游白家竹潭
韦应物（唐代）

清赏非素期，偶游方自得。前登绝岭险，下视深潭黑。

密竹已成暮，归云殊未极。春鸟依谷暄，紫兰含幽色。

已将芳景遇，复款平生忆。终念一欢别，临风还默默。
拟赏花钓鱼诗 其三
彭汝砺（宋代）

孔雀横斜宝扇回，雕龙浮动翠舆来。鱼知迎日争先跃，花会留春独后开。

法部方将九成乐，侍臣迭送万年杯。太平恰似唐虞际，臣主从容赋起哉。
六月二日大雨如注山涧水溢 其三
韩淲（宋代）

瓮头白酒香初酿，凭藉一杯归太和。本自无愁更何喜，暑风池上看圆荷。
寄郭用常
陆釴（明代）

鸟栖残叶梦回时，月满关山有所思。
无数人家吹玉笛，未应俱是断肠辞。
过采石怀太白
黎廷瑞（宋代）

骑驴花县不相容，却驾长鲸戏远空。
采石钓船还夜月，青山破墓几秋风。
平生赏识惟狂客，他日功名付令公。
千载英雄长不死，长庚光彻紫霄中。
上灵州令狐相公（一作赠高仆射自安西赴阙）
李洞（唐代）

征蛮破虏汉功臣，提剑归来万里身。

笑倚凌烟金柱看，形容憔悴老于真。
秋怀十首
汪莘（宋代）

伤春未了又悲秋，无复欢悰到酒舟。
茅屋半欹篱半倒，伏羲一卷在床头。
无题
袁崇焕（明代）

记得相逢一笑迎，亲承指教夜谈兵。
才兼文武无余子，功到雄奇即罪名。
慷慨裂眦须欲动，模糊热血面如生。
背人痛极为私祭，洒泪深宵哭失声。
宫词 其十六
张公庠（宋代）

二月犹寒未有雷，江梅才谢小桃开。宫娥不放珠帘下，待得东风送燕归。
西岩 雪壁
谢翱（宋代）

麻姑东南别，衣袂湿空翠。雪中米黄花，愿饷西南使。
秋兴
陆游（宋代）

晨兴秋色已凄凄，咿喔犹闻隔浦鸡。
说与膺门谢来客，要乘微雨理蔬畦。
上元口号
张正己（宋代）

绣车箫鼓动香街，铁锁龟城度晓开。
仙凤传香留蜀国，夜龙衔烛上蓬莱。
月如流水随天远，人似夭桃出洞来。
无限风光追不尽，只惊信马到瑶台。
清明二绝
洪咨夔（宋代）

梨花匼匝不见叶，柳穟玲珑初欲绵。
寒食清明等闲过，日长翻覆压书眠。
送柳金山
钟允谦（明代）

风神元在妍媸外，妙处还归一点灵。试问希夷今在否，耳边惟熟柳山名。
无俗念 大安山栖云观中秋赏月
尹志平（元代）

大安高绝，风露清、气爽中秋时节。霞友云朋方聚会，共赏山头明月。照彻千峰，明通万壑，坐觉心欢悦。神清骨冷，永超人世生灭。看尽此夕风光，空劳笔舌，妙景如何说。普照千门皆可＊，不似栖云高洁。小院岩前，大寒岭畔，＊＊天相接。坐中默想，此间堪可栖迹。
寄常熟旧游林逢吉
徐玄吉（明代）

琴水相违后，烟波侣钓徒。云飞怀李白，梅绽忆林逋。

病减心犹赤，年衰鬓尚乌。何时共谈笑，酣饮罄金壶。
雨中花令·休把身心撋就
李之仪（宋代）

休把身心撋就。著便醉人如酒。富贵功名虽有味，毕竟因谁守。看取刀头切藕。厚薄都随他手。趁取日中归去好，□莫待、黄昏後。
證道歌 其一五五
释印肃（宋代）

不可毁，不可赞，迩古迄今光灿烂。镇州萝卜大三斤，桶里水兮钵里饭。
游灵岩 其二
文绅仪（宋代）

禅林高耸倚晴空，梯上层峦紫翠重。云气下成风雨阵，岚光高翠斗牛宫。

流泉药水瘳民疾，古洞神仙有路通。窃欲扪萝登绝顶，细将民隐达天聪。
赠李从贵
赵嘏（唐代）

白马嘶风何处还，鞭梢拂地看南山。珠帘卷尽不回首，

春色欲阑休闭关。花外鸟归残雨暮，竹边人语夕阳闲。

知君旧隐嵩云下，岩桂从今几更攀。
九月三日山堂桂花经雨而落慨然有作
谢肃（明代）

桂树花𨳩涧水南，花时无柰雨涔涔。回风𣪚漫天垂粟，初日苍凉地布金。

汉武馆中犹剩馥，月娥宫里更清阴。谁知楚客淹留意，宁与山猿自在吟。
涤愫
郑樵（宋代）

潜天以不策，潜心以不手。
天人既和同，飞潜均不朽。
吾生既病劳，未敢轻俯首。
久幽不改操，旦夕谋杯酒。
岷峨自沉冥，丘壑难为后。
满江红·雁阵惊寒
石孝友（宋代）

雁阵惊寒，故唤起、离愁万斛。因追念、镜鸾易破，凤弦难续。诗句已凭红叶去，梦魂未断黄粱熟。叹浪萍、风梗又天涯，成幽独。

归来引，相思曲。尘满把，泪盈掬。对长天远水，落霞孤鹜。立尽西风无好意，遥山也学双眉蹙。恨草根、不逐鬓根摧，秋更绿。
挽吕东莱 其一
唐季渊（宋代）

方振河汾业，云胡不假年。斯文今已丧，此道后谁传。

秘馆藏新史，门人缉旧编。未明修短理，昂首问苍天。
新秋夜雨
侯日曦（清代）

散步闲阶下，重门闭夕阴。
向人寒烛尽，带雨夜钟深。
流水从他事，泊云任此心。
世情何处淡，潇洒发长吟。
隔竹敲茶臼
林希逸（宋代）

兴入卢仝椀，龙团旋解包。忽闻茶臼响，正隔竹窗敲。

活水烹新茶，香风度绿梢。听知童落杵，惊起鹊离巢。

香比云英捣，清无水厄嘲。林深留客处，未羡巳公茅。
念奴娇 浩然胜友生朝
蔡松年（宋代）

紫兰玉树，自琅霄分秀，悬知英物。万壑清冰抟爽气，老鹤凭虚仙骨。醉帖蛟腾，豪篇玉振，不受春埋没。蓬莱清浅，便安黄卷寒寂。冰簟寿酒光风，宫衣缥缈，犹带婴香湿。老去浮沈唯是酒，同作萧闲闲客。耐久风烟，期君端似，明秀高峰碧。冷云幽处，月波无际都吸。
焦山
石钧（清代）

蜗牛庐畔落帆斜，山翠茏苁涌浪花。互海一拳高士宅，夹江两岸故人家。

云兼鸾鹤来青嶂，潮挟鱼龙走白沙。千载焦先如可接，欲从此地卧烟霞。
湘中口占四首
刘克庄（宋代）

江边金碧谩层层，户口稀疏塔庙增。
楚俗不知黄面老，家家香火事湘僧。
秋怀十首
韩元吉（宋代）

塞草初黄边马肥，边尘莫便向南飞。
江头鹤唳秋风起，看取阴山六骑归。
清平乐 贺赵宅子晬
佚名（宋代）

天潢佳气。钟作人间瑞。坐对满堂珠玉贵。此日还当周晬。

手持金印金戈。知他壮志如何。将相终须大用，姓名早掇巍科。
持钵 其三
释居简（宋代）

颠风挟玄霜，跋扈清溪阴。长年把船尾，铁面抵弗禁。

面皴不暇问，腕裂龟文深。手中老篙竹，出水冰淋淋。

一步一千里，进寸或退寻。抵死为食谋，俛首潜呻吟。

劳人冻入骨，寸心攒万针。乐哉田舍郎，坐拥廪若林。

强使损绪馀，瞪目如病瘖。所得不盈把，粒米敌数金。

沈思耕者志，岂异舟子心。其谁受此施，观此受施箴。
即事
陆游（宋代）

唐虞千载仰巍巍，太息儒生每背驰。
经未尽亡君更考，古无不死我何悲。
钓耕本是求贤地，宵旰今逢愿治时。
寄谢公卿各努力，为吾君筑太平基。
送天童普和尚
释重顯（宋代）

迢迢别海涯，帆挂杪秋时。
岛树落寒叶，人谁访祖师。
浪开游象急，天阔过鸿迟。
早晚归林下，千徒不共知。
卜算子•夏至日
彭孙遹（清代）

才过困人天，又把黄梅做。试捲疏帘一倚阑，小雨吹红醋。

草草疏年身，悔杀从前错。来日还如去日长，没个安排处。
山居五首
白玉蟾（宋代）

一片幽心卧紫霞，松梢凝翠夕阳斜。
尚无心绪听啼鸟，那有工夫扫落花。
送明甫赴铜铅场六言七首 其二
刘克庄（宋代）

盐铁论儿读否，聚敛臣子攻之。公卿大夫民贼，贤良文学汝师。
寄题洋川与可学士公园十七首 其五 涵虚亭
吕陶（宋代）

亭如主人心，中虚见诸外。回环四顾间，殊无一毫碍。
远别离
张天英（元代）

桓山禽，远别离。养女羽翼长，岁暮将安之。路难不顾返，横绝四海湄。

昔年凤死百乌集，白日哭吊声凄悲。贤圣闻之泪亦堕，古人胡颜掩蔂梩。

别离苦，天梦梦。孤坟万里，冠带蒿蓬。一剑挂树，哀鸣求雄。

宁辞父母体，化为西飞鸿。呼天泣以血，月坠青城空。

山头还见月东出，何时见我泉下翁，吁嗟乎苍穹！
句
朱放（唐代）

爱彼云外人，求取涧底泉。
风吹芭蕉拆，鸟啄梧桐落。（并《诗式》）。
喜晤子惠兄三日又别
陈毓秀（清代）

一别四年久，始知相见难。微闻怨漂泊，如我忆长安。

海国秋涛壮，江村暮雨寒。滞留能几日，聊胜梦中看。
念奴娇·天南地北
施耐庵（明代）

天南地北，问乾坤，何处可容狂客？借得山东烟水寨，来买凤城春色。翠袖围香，绛绡笼雪，一笑千金值。神仙体态，薄幸如何消得？
想芦叶滩头，蓼花汀畔，皓月空凝碧。六六雁行连八九，只待金鸡消息。义胆包天，忠肝盖地，四海无人识。离愁万种，醉乡一夜头白。
蜡梅十五绝和陈天予韵
唐仲友（宋代）

山麝时时暗袭人，蔷薇露湿满枝春。
若教粉蝶知音耗，应怨韶华枉误身。
解梁官舍
王禹偁（宋代）

郡在中条山脚下，盐南风起昼昏昏。
舍人谪宦谁言命，副使量昏岂是恩。
月有俸钱堆长物，日无公事掩闲门。
上天于我心还厚，祗遣文章道更尊。
燕居十六首 其六
彭龟年（宋代）

好语噤难出，卑词强应酬。只云逃口祸，却恐遂成偷。
过衡山赠廖处士
张观（宋代）

未向漆园为傲吏，定应明代作征君。传家奕世无金玉，

乐道经年有典坟。带雨小舟横别涧，隔花幽犬吠深云。

到头终为苍生起，休恋耕烟楚水濆。
古战城南
耶律铸（宋代）

结陈背南河，指顾望城北。冠军申号令，谓彼是劲敌。

今朝一战在，有国与无国。但得社稷存，此命不足惜。

风云为动色，士卒为感激。奇正遽雷合，横冲奋霆击。

雌雄势未决，忽忽日将匿。以剑指羲和，挥戈呼天日。

天地有情时，敢乞饶一掷。貔虎张空弮，搏战到昏黑。

忽焉如海泄，声震裂区域。对面不见人，何许不追袭。

平明案战所，涧壑尽平碛。毕贺雪前耻，有力于王室。

拜诏未央宫，哀恳辞封邑。五湖旧烟景，先师有遗迹。
句
吴景（宋代）

楚山连白帝，蜀道控乌蛮。
元丰癸亥秋季赴官郴岭舣舟樊口与潘彦明范亨
张舜民（宋代）

江上秋风九日寒，故人樽酒暂相欢。
如何塞北无穷雪，却坐樊山竹万竿。
念奴娇·梧桐响雨
沈瀛（宋代）

梧桐响雨，忆空江寒浪，渔舟冲雪。横卧云峰千叠嶂，风旆槽香新压。网跃银刀，纶收钩线，倚棹清歌发。征鸿嘹亮，助予闲奏音节。天上桂子阴成，月中香旧，几度人间别。玉斧匣中常夜吼，可惜光阴虚设。唤下云梯，直攀金户，打透重门铁。姮娥念旧，料应重许人折。
宿山中十首
刘克庄（宋代）

城中人怪我，清旦买芒鞋。
君若知其趣，还应日日来。
泥湖山赠石珍师
成鹫（清代）

但得心空境即空，此生甘作住山翁。种桃临涧防流水，放鹤排云信远风。

辟谷有时煨芋米，卓锥无地结茅篷。孤峰独宿寻常事，百鸟何须识懒融。
次韵朱塘三首
许月卿（宋代）

谩着新亭俯碧漪，高低草树任差池。
须知亭扁须时彦，不是谿斋不勇为。
水静山深悉天趣，风光月霁足吾师。
未妨赋诵铭颜乐，正学於戏无已时。
句 其二
钱惟演（宋代）

正好睡时行十里，不交谈处饮三杯。
辞众偈
释景深（宋代）

不用剃头，何须澡浴。
一堆红焰，千足万足。
颂古十四首·临济三顿棒
释可湘（宋代）

三番痛棒打驴腰，直往高安一款招。
急水滩头翻巨浪，信知家富小儿骄。
赴连州途经洛阳诸公置酒相送张员外贾…率尔酬之
刘禹锡（唐代）

谪在三湘最远州，边鸿不到水南流。

如今暂寄樽前笑，明日辞君步步愁。
袖手
韩淲（宋代）

袖手坐春昼，渊渊古井水。倦漉渊明巾，姑隐子綦几。

沉冥极颠末，昭彻贵表里。裕矣得失心，隘哉洗其耳。
次韵庭藻留王用宾韵别赵楚才
周孚（宋代）

落魄山阳市，悲歌独子听。相过常出日，小住亦翻星。

此际心还折，何方鬓解青。一杯寒食酒，相与记沉冥。
送郑倅子善
刘克庄（宋代）

早钦世德如龙虎，晚挹英标亦凤麟。重浚陂塘今长古，不私风月肯分人。

衮衣国既归真宰，珠履君应作上宾。洛社诸贤问村叟，暮年已饰太丘巾。
老圃堂（一作曹邺诗）
薛能（唐代）

邵平瓜地接吾庐，谷雨乾时偶自锄。

昨日春风欺不在，就床吹落读残书。
枕上
崔敦礼（宋代）

辗转孤灯梦不成，念家忧国总关情。
月明定到棠梨上，时有啁嘈格磔声。
夏初醴泉南楼送太康颜少府
岑参（唐代）

何地堪相饯，南楼出万家。可怜高处送，远见故人车。

野果新成子，庭槐欲作花。爱君兄弟好，书向颍中夸。
长洲遣兴
王禹偁（宋代）

七十浮生已半生，徒劳何日见功名。
折腰米贱堪羞死，负郭田荒好力耕。
庭鹤惯侵孤坐影，邻鸡应信夜吟声。
年来更待贤良诏，咫尺松江未濯缨。
少林寺
沈大成（清代）

初祖传衣地，庄严占一峰。岳云晴入寺，山月夜沈钟。

林僻来枝鹿，潭深卧毒龙。巨奸遗墨在，吾欲洗芙蓉。
和臧奎秋夜书怀
魏野（宋代）

林中独坐欲中宵，落叶纷纷触坏袍。
月影渐移蛩韵急，露华初上鹤声高。
四时催老秋偏感，万事萦心夜更劳。
犹赖清风知我意，频吹庭竹助萧骚。
离鄂州至汉阳
刘敞（宋代）

小郡缘山腹，孤城闇夕枫。蛟龙戏雾雨，鼓角乱西东。

江汉浮南纪，秋冬拟绪风。离骚楚人恨，过半夕阳中。
次韵补之药名十绝 其六
李光（宋代）

面壁潜心学大空，此身无患任飘蓬。草堂自得醍醐味，更访稽山支遁翁。
次韵子瞻春菜
黄庭坚（宋代）

北方春蔬嚼冰雪，妍暖思采南山蕨。
韭苗水饼姑置之，苦菜黄鸡羹糁滑。
蓴丝色紫菰首白，蒌蒿芽甜蔊头辣。
生葅入汤翻手成，芼以姜橙夸缕抹。
惊雷菌子出万钉，白鹅截掌鳖解甲。
琅玕森深未飘箨，软炊香秔煨短茁。
万钱自是宰相事，一饭且从吾党说。
公如端为苦笋归，明日青衫诚可脱。
寄华严居士三首 其二
释德洪（宋代）

文章日月不能老，忠义奸邪胆自磨。公能一念了万法，奈此功名未放何。
潮州木龟有堂旧在天庆观北极殿之左近为道流窃取而去今莫知所在矣
李彭（宋代）

长生要自食山藓，妙语宁闻葛稚川。忽见灵龟藏六用，定巢莲叶阅千年。

刳肠已笑清江使，曳尾聊同修水边。悬想偷儿难卜夜，守闾黄耳得安眠。
秋日雨后独步
胡釴（清代）

远思如梦复如烟，独对秋空一惘然。处处芳尘迷定处，年年冷雨送华年。

停云不解陶潜恨，枯树犹蒙庾信怜。若是三生曾有约，真从石畔问前缘。
再和示琏
王质（宋代）

秋林秋叶无全青，手先把者山中人。不独秋风早来到，寒食清中随立春。

倒飞斜日光不湿，吹断长虹影皆直。娟妙全存惨淡中，一寸不如一分碧。
偈颂一百二十三首
释普度（宋代）

一期九十日，铁壁复铁壁。
四方八面来，只是跳不出。
落霞与孤鹜齐飞，秋水共长天一色。
观化十五首
黄庭坚（宋代）

淘沙邂逅得黄金，莫便沙中著意寻。
指月向人人不会，清霄印在碧潭心。
——《盛明百家诗·王侍御集》Author:王表题云阁
王瑛（明代）

高阁欲参天，江云万叠连。画栏龙去湿，虚牖鹤归便。

纵目穷千里，开襟隘八埏。广寒宫几许，咫尺见婵娟。
再赋
陈与义（宋代）

欲识道人门径深，水仙多处试来寻。
青裳素面天应惜，乞与西园十日阴。
雨后过山庄怀雪湖仍前韵
谢迁（明代）

雨后湖光入画船，芰荷香里倚蓬眠。淡云疏树怀人地，新水凉风逸老天。

旧约不劳频载酒，浮生何用苦求田。呼童预扫莓苔径，落日孤琴倘惠然。
江楼雪望
廖行之（宋代）

几日凝空雪未阑，江头乘兴一凭栏。
瑶池宫阙连天迥，琼圃山凭特地宽。
极目龙沙千里远，倚空冰柱数峰寒。
望中浑觉蟾宫近，便欲乘风寄羽翰。
姑苏八景五言古有序 其五 灵岩
邓云霄（明代）

灵岩有古寺，人道馆娃宫。不识西施貌，禅宗色是空。

采香幽径没，响屧落山风。往事休回首，吴门匹练中。
送文介石先生入中峰
陆世仪（清代）

底事伤心万念隳，漫从兰若寄栖迟。
乾坤有限无穷恨，身世须栖不尽悲。
千里音书孤枕梦，六时功课一编诗。
放舟日暮山风急，松柏滩头读楚词。
僮约
戴复古（宋代）

汝在何乡何姓名，路途凡百爱惺惺。
衣裳脱着勤收管，饮食烹炰贵洁馨。
每遇歇时寻竹所，须教宿处近旗亭。
吾家僮约无多事，办取小心供使令。
颂古三十八首
释慧方（宋代）

添得沩山笑转新，当时觌面已呈君。
明招漏泄沩山句，无限风光付与人。
简徐季益
赵蕃（宋代）

我诗虽老竟无工，君句能佳更不穷。
立论曾闻紫微老，赠篇期见习轩公。
寄献鄜州行军司马宋侍郎
王禹称（宋代）

钜贤如木铎，一振声盖代。丈人文曲星，谴谪落下界。

辞源发昆文，意尽若到海。昔在神德朝，少秀负文彩。

擢第应制举，召试拂华盖。醉挥拔萃判，一字不复改。

传写遍都下，纸贵无可买。一命佐著作，芸阁垂缨佩。

歌诗数千首，人口炙与鲙。志大轻俸钱，痛饮负酒债。

庸蜀既即叙，出命玉津宰。题柱薄长卿，铭阁笑张载。

锦水清见发，峨嵋绿于黛。物华曾不负，诗酒聊自待。

旨甘岂择禄，印绶久不解。陶潜腰任折，莱子衣有彩。

蹉跎历四邑，尘土不可摆。吾皇在藩邸，闻名四聪骇。

即位未浃旬，独许延英对。相见恨已晚，欣然契嘉会。

谏官聊假道，紫微遽真拜。制诰复西汉，碑板揭东岱。

金銮赴夜召，顾问及远大。白麻几千纸，意出元白外。

荐贤恐不及，诱善曾无怠。当朝自独步，晚节亦泛爱。

有别乐闻韶，无讥诗自郐。贱子在广场，知见殊流辈。

进士数且千，驰鹜称俊迈。人人握灵蛇，许我珠无颣。

超拔冠多士，权贵不得碍。御前中科第，阁下备寮寀。

讵惟师硕德，常许接佳话。国朝大手笔，日夕期鼎鼐。

胸中泰山云，舒卷何霮䨴。言下傅岩雨，蓄缩未霶霈。

吾道遂难行，一旦同得罪。典午信冗散，贰车更狼狈。

商于甚僻陋，鄜畤近山塞。共月踰千里，便风无一介。

何当遂乘桴，侍坐浮渤澥。大笑引淳风，樽前一长噫。

今兹当委顺，自昔无芥虿。投诗助醉吟，入室生徒在。
小孤山
尤钧（清代）

秀绝悄凌波，青青滴黛螺。云旗斜日下，沽客待风多。

眇眇疑含睇，垂垂欲画娥。彭郎诚漫语，应著送迎歌。
仲宗许过我甚久一见便有去意戏用春字韵留之
李弥逊（宋代）

麦秋数尽稻花春，六尺茅茨百懒身。
散策崎岖聊永日，击舟剥啄定幽人。
关心有念真形役，过眼无根俱客尘。
肯着青鞋从我老，队香径遣断归轮。
玉堂春
晏殊（宋代）

斗城池馆。二月风和烟暖。绣户珠帘，日影初长。玉辔金鞍、缭绕沙堤路，几处行人映绿杨。

小槛朱阑回倚，千花浓露香。脆管清弦、欲奏新翻曲，依约林间坐夕阳。
池上醉歌
陆游（宋代）

我欲筑化人中天之台，下视四海皆飞埃；又欲造方士入海之舟，破浪万里求蓬莱。
取日挂向扶桑枝，留春挽回北斗魁。
横笛三尺作龙吟，腰鼓百面声转雷。
饮如长鲸海可竭，玉山不倒高崔嵬。
半酣脱帻发尚绿，壮心未肯成低摧。
我妓今朝如花月，古人白骨生苍苔；後当视今如视古，对酒惜醉何为哉？
赞历代天师 第三十代讳继先字遵正
白玉蟾（宋代）

筑著成都人姓刘，丹成蜕迹入罗浮。琼楼数纸御书在，虚静先生已掉头。
送侯喜
韩愈（唐代）

已作龙钟后时者，懒于街里蹋尘埃。

如今便别长官去，直到新年衙日来。
病牛
李纲（宋代）

耕犁千亩实千箱，力尽筋疲谁复伤？
但得众生皆得饱，不辞羸病卧残阳。
袁州偕郡博两川郭进士陈平斋胡前溪邑博陈阳山潘木斋窦益斋兴贤楼共饮观竞渡
张天赋（明代）

秀江桥下浪头开，兴贤楼上酒今催。齐声着力鼓棹去，拍掌浩今夺锦回。

未必百年逢百度，何缘同志聚同堆。马蹄明日东西路，廊庙山林莫浪猜。
别韦兵曹
高适（唐代）

离别长千里，相逢数十年。此心应不变，他事已徒然。

惆怅春光里，蹉跎柳色前。逢时当自取，看尔欲先鞭。
杂咏四首 其二
龚敩（明代）

故人别去我迟迟，东望音书迥不知。寒意逼人归兴懒，市桥烟雨立多时。
日蚀诗
丘逢甲（清代）

天鸡唱晓声琅琅，六螭驾日升榑桑。朱麟忽斗阻日驭，赤乌饥啄金轮旁。

佛方灭度魔未伏，天龙八部何披猖？罗㬋左手出障日，中天竺国全无光。

须弥山影陡闇黑，当昼星见垂妖芒。南赡部州古圣国，羲鞭猛著当空忙。

魔云走逐复不舍，虽欲远避难为藏。尚留半镜不全缺，奋目赖有开天皇。

羿弓昔射九乌死，一乌留使终朝翔。岂容魔力夺所舍？坐令万古无阴阳。

岁星过处玉犬吠，魁杓方指苍龙苍。于时下方正岁旦，太史占日书灾祥。

中朝天子用中法，乃罢酒醴停笙簧。陈兵典已命司马，萦社术复稽公羊。

龙舆不御避正殿，麟鼓载击通天阊。有经救护出佛口，亦遣梵诵僧衣黄。

黄冠复令道所道，步虚声里飞金章。预传丹诏戒群吏，郡朝县舍同遑遑。

百神闻之奏天帝，迩来叠肆群魔狂。丰隆祗今赐休假，太皞莅职方治装。

时惟三方庆高会，列仙竞进朱霞觞。径欺天醉巧抵隙，举手更肆魔氛强。

前犹障月此障日，未可天度仍包荒。祛罗行且涌海天，药叉罗刹争跳梁。

迦楼罗动鹏翮猛，乾闼婆耸龙头昂。帝车窃据弄斗柄，妖党朋煽联天狼。

神州况复有伏莽？徵妖召怪难为防。共工头坚柱且折，蚩尤气横旂频扬。

治之不早使潜结，将易天姓纷刘张。以魔应魔竞强倔，戎首实自罗㬋倡。

下方日月号天眼，任蚀不治讹天盲。赤云飞夹白虹贯，效尤而起安可常？

甚将裂日作三两，蚀而不已日且亡。收之桑榆未为晚，百神伫待张天纲。

维帝曰嗟予其治，维尔神并扶阳刚。乃诏郁仪饬内政，结璘阴教为匡襄。

赐之天弧威不服，参旂井钺光煌煌。魔将束手伏鬼国，寰宇无复妖氛飏。

彼虽障日日固在，但用魔法胡能长？天工自古贵人亮，此理维圣为能详。

昔垂佛日使西照，天龙八部走且僵。况今苍精且御宇，将游化日如陶唐。

要须中国圣人出，前驱麒麟后凤凰。大九州成大一统，万法并灭宗素王。

四天下皆共一日，永无薄蚀无灾伤。不然测日有辩口，魔法复幻来西方。

直教天变不足畏，流祸且恐过焚坑。不惟两儿困尼父，顽辩如盂如探汤。

彼乃有帝解造日，将惑黄种归亚当。谁欤觉者解厥惑，力拒魔说毋遗殃！

下方有臣心向日，捧日愿大无能偿。梦排阊阖闻帝语，天空海阔歌慨慷。

海风浩浩夜未央，天鸡再唱云入房。
和薛仲止渔村杂诗十首
刘黻（宋代）

苜蓿村中卜钓矶，临流搆屋不嫌低。
屋头所种无多树，大有亲来白鹭栖。
和后村书窗韵四首 其三
林希逸（宋代）

痴人如马系犹驰，我有心经喜自披。解使伏戎仇李石，何如瞠自友桃椎。

老怀只付一杯足，壮气浑如再鼓衰。得失到头堪献笑，纵令有道莫求之。
小圃五咏 其二 地黄
苏轼（宋代）

地黄饷老马，可使光鉴人。吾闻乐天语，喻马施之身。

我衰正伏枥，垂耳气不振。移栽附沃壤，蕃茂争新春。

沉水得稚根，重汤养陈薪。投以东阿清，和以北海醇。

崖蜜助甘冷，山姜发芳辛。融为寒食饧，咽作瑞露珍。

丹田自宿火，渴肺还生津。愿饷内热子，一洗胸中尘。
酬汪仪曹
谢震（清代）

炎曦正尔忧蕴隆，祝融忽逊玄冥功。太行剑脊溢天外，银山倒压鼋鼍宫。

阳侯夺国窜东海，螭象无主奔狂踪。新鬼旧鬼聚市哭，南村北村孤桑空。

先声鼓气吼屏翳，烈焰助势烧丰隆。我时隐几愁阢，惟恐倚杵倾苍穹。

锐斋先生有道者，长安索米嗟几穷。灶突不墨墨衫袖，庖煇无肉肉鱼虫。

奔走蟫蠹伺虎豕，被服孔郑餐欧庸。况此天公恶作剧，屋漏灌顶泥搏胸。

妻孥啼号交遍谪，心知理屈应以聋。自诩此秘世莫晓，远示好友邮之通。

我较先生更长策，趋避早越蓬莱东。日长岂得免诟詈，马耳自不谋东风。

先生官职稷嗣君，先生经术骭子弓。贤豪尚苦旦夕供，何况担簦负笈从经蒙。

作诗藉答聊一哄，平原霞尾倒景猎猎摇深红。
岩云
舒岳祥（宋代）

岩云黏壁白，瀑雨点帘斑。
诗句鸦初晓，乡愁日半山。
故人来沼上，好鸟韵窗间。
树近夜先到，村空春未还。
雨中陪沈仲律佥宪宿长芦用韵
庄昶（明代）

孤帆兼日下，高树与秋迎。天地真能大，江山各自清。

宦游吾马倦，尘梦此钟鸣。默默同趺坐，谁知万古情。
代书寄马
韦庄（唐代）

驱驰曾在五侯家，见说初生自渥洼。鬃白似披梁苑雪，

颈肥如扑杏园花。休嫌绿绶嘶贫舍，好著红缨入使衙。

稳上云衢千万里，年年长踏魏堤沙。
水调歌头 题在经晓风残月图
范捷（清代）

画桡春水上，香雾倚云鬟。金樽细雨红烛，遥忆十年前。

半晌魂消软语，一笑杯翻翠袖，此刻最留连。小泊定何处，绣被隐双鸾。

梦初酣，人欲去，夜将阑。此情未易，申说脉脉两无言。

几次要留难住，一会相偎又起，百丈两心牵。别后那堪问，鸿爪总成烟。
偈倾一百三十三首
释法薰（宋代）

养子不及父，家门一世衰。
过山寻蚁迹，能有几人知。
老和尚你和我知，莫教漏泄天机。
长至和魏公达
王之道（宋代）

半夜迎长坐候明，眼看初日屋山平。
诗豪不共年俱长，鬓雪惟应老自生。
得酒人情何太喜，犯寒春色不多争。
老农相庆无它语，尽道冬晴好趁耕。
送李副使赴碛西官军
岑参（唐代）

火山六月应更热，赤亭道口行人绝。
知君惯度祁连城，岂能愁人轮台月。
脱鞍暂入酒家垆，送君万里西击胡。
功名袛向马上取，真是英雄一丈夫。
德彬修双阳塔求颂
释昙华（宋代）

九层塔耸青霄外，七佛灵踪在上方。
山冷云寒当午夜，唯闻仙乐散天香。
读师文和郡侯喜雨诗次其韵
陈造（宋代）

涛波襄陵尚霖雨，龙伯不省田家苦。
官中出镪瘗流尸，内地之家无宅土。
京邑本根枝外邦，渠侬枵虚闯官仓。
流亡可饱骨可肉，县官仁爱吏慈祥。
古来畏天灾无小，迄令百颦馀一笑。
阳愆阴伏谁致此，共说群憸投有昊。
一昨雩祷饭不荤，神祠佛屋香炷氲。
霓望朝昏耐跼蹐，风传真赝长纷纭。
我归得同郡人乐，愍农喜雨收奇作。
想摩鲸牙凌浩荡，更穿月胁翔辽邈。
吾帮不熟农告功，溜匙云子行沾侬。
小儿解谢倩人诮，搜镌径欲分吾穷。
乃公拙无尺一召，他日当归有先当。
耕牛先后计未失，谁谓山林迹如扫。
世人二五不知十，赴争夺场不遗力。
分表营营竟何补，截趾适屦山藏泽。
黄堂诗老家所天，秋来衢路有醉眠。
乐职未赋吾歉然，人言此笔须臞仙。
小草可录寸有长，会从之游据胡床。
蜂腰鹤膝容探汤，借儿茹胾升公堂。
赠防江卒六首 其一
刘克庄（宋代）

陌上行人甲在身，营中少妇泪痕新。
边城柳色连天碧，何必家山始有春。
发商州
白居易（唐代）

商州馆里停三日，待得妻孥相逐行。

若比李三犹自胜，儿啼妇哭不闻声。
接伴太傅离新馆其兄迓于途
彭汝砺（宋代）

使者乘轺至，将军走马迎。侏离何所语，踊跃不胜情。

寓目鸿雁泽，伤心杕杜行。天乎非有间，我老独无兄。
题新定八松院小石
杜牧（唐代）

雨滴珠玑碎，苔生紫翠重。故关何日到，且看小三峰。
题云山景
谢矩（明代）

山杳云深路更纡，绿杨深处结吾庐。春风淡荡鸟声寂，时有良朋访起居。
登东山怀朱静佳
张至龙（宋代）

布石行山涧，云封竹洞名。照池传古貌，借箸数同庚。

禽斗巢几覆，蛛闲网半成。冬深犹见菊，还忆晋渊明。
水调歌头 其三
夏元鼎（宋代）

耳目身之宝，固塞勿飞扬。存无守有，中间无念以为常。

把定玄关一窍，视听尽收归里，坎兑互堤防。寤寐神依抱，形气两相忘。

圆陀陀，光烁烁，貌堂堂。分明真我，罔象里全彰。此即非空非色，自是本来面目，阴鼎炼元阳。

出世真如佛，馀二莫思量。
咏廿四气诗 大雪十一月节
元稹（唐代）

积阴成大雪，看处乱霏霏。玉管鸣寒夜，披书晓绛帷。

黄钟随气改，鴳鸟不鸣时。何限苍生类，依依惜暮晖。
前汉门。王莽
周昙（唐代）

权归诸吕牝鸡鸣，殷鉴昭然讵可轻。

新室不因崇外戚，水中安敢寄生营。
和朱伯英新州诗见寄二首 其二
韦骧（宋代）

吏冗拘人好思悭，怜君远远发昏顽。梅花岭外题诗寄，萍实江边继韵还。

数幅密缄迢递去，寸诚都写别离间。翻思旧日赓酬乐，鼓噪当时更有颜。
光化踏青有感
司空图（唐代）

引得车回莫认恩，却成寂寞与谁论。

到头不是君王意，羞插垂杨更傍门。
江上翁
徐照（宋代）

江头老翁不为贫，自织笭箵张素鳞。
明月江头春水涨，小船撑岸拾流薪。
题水洞二首
刘商（唐代）

桃树流出武陵洞，梦想仙家云树春。

今看水入洞中去，却是桃树源里人。

长看岩穴泉流出，忽听悬泉入洞声。

莫摘山树抛水上，树浮出洞世人惊。
寄鼎州陶使君商翁
刘挚（宋代）

诗坛曾识旧将军，新寄长编慰俗尘。梦到钧天醉闻乐，心疑明俗暗投人。

谁悲正雅全忘古，自是淫哇每乱真。安得高门占旂鼓，与公吟啸武陵春。
招手令
佚名（唐代）

亚其虎膺，曲其松根。以蹲鸱间虎膺之下，

以钩戟差玉柱之旁。潜虬阔玉柱三分，奇兵阔潜虬一寸。

死其三洛，生其五峰。
南歌子·楼迥迷云日
佚名（宋代）

楼迥迷云日，溪深涨晓沙。年来悴憔费铅华。楼上一天春思、浩无涯。罗带宽腰素，真珠溜脸霞。海棠开尽柳飞花。薄倖只知游荡、不思家。
舟中追和逊卿早春即事十首 其六
陆文圭（元代）

壮图落落与时违，不信经纶起布衣。纵使茝鱼从北化，也随乌鹊向南归。
送友人下第归扬州觐省
刘得仁（唐代）

新柳间花垂，东西京路岐。园林知自到，寝食计相思。

雨断淮山出，帆扬楚树移。晨昏心已泰，蝉发是回时。
踏莎行 题巫峡云涛图用王国器韵
苏大年（元代）

烟外斜阳，云中远岫。翠眉轻补胭脂漏。回波都是断肠声，断肠更听哀猿吼。

暮雨凝愁，朝云殢酒。余怀远寄湓江口。世间木石本无情，如何也似离人瘦。
别子容
彭汝砺（宋代）

衣衫尘土待光辉，议论渊源慰渴饥。鄙远尚思同旧学，疲驽常恐误真知。

壮怀销落非前日，孤宦邅回强此时。万事纷纷知有在，斋心更欲问蓍龟。
陈元矩昭度纳姬戏赠 其二
赵公豫（宋代）

赚得姬人下镜台，锦衾角枕手亲裁。鱼鱼水水成佳会，懒向书堂事酒杯。
八月八日发潭州后得绝句四十首
赵蕃（宋代）

山驿虽荒亦可安，要眠杉月夜深寒。
昨宵虚落才闻鼓，明夕江皋想枕湍。
将归
赵汝绩（宋代）

拄笏西山一笑中，挂帆犹及栋花风。
此身可是屠羊说，馀事宁非失马翁。
不问鬓毛成早白，免将痴面发羞红。
故人新寄虔州布，归制吟袍管钓篷。
春闺辞二首
李中（五代）

尘昏菱鉴懒修容，双脸桃花落尽红。

玉塞梦归残烛在，晓莺窗外啭梧桐。

边无音信暗消魂，茜袖香裙积泪痕。

海燕归来门半掩，悠悠花落又黄昏。
短歌行
徐大镛（清代）

芙蓉泣露秋江空，杜鹃啼血枝枝红。空山落叶扫尘下，苍凉眼枝皆蒿蓬。

满堂美人美且都，琼筵旨酒无时无。屏间翡翠光如电，枕上鸳鸯梦不孤。

回首故人多厚禄，剩有冤禽填海独。海天风露九秋高，一叶飘零听怒号。

到此尘缘都解脱，还向琴书讨生活。石破成块坚不移，朱研作粉色难夺。
所怀
文天祥（宋代）

世途嗟孔棘，行役苦期频。
良马比君子，清风来故人。
相看千里月，空负一年春。
便有桃源路，吾当少避秦。
升堂颂古五十二首·其三十九
释怀深（宋代）

风动心摇树，云生性起尘。
不明今日事，昧却本来人。
樵人十咏。樵斧
陆龟蒙（唐代）

淬砺秋水清，携持远山曙。丁丁在前涧，杳杳无寻处。

巢倾鸟犹在，树尽猿方去。授钺者何人，吾今易其虑。
次韵李宗丞秋怀二首 其一
周紫芝（宋代）

河朔三株树，霜高不受侵。日边初识面，诗里复论心。

愁莫令知处，杯须略放深。弟兄俱绝唱，一世少知音。
听晓角
贯休（唐代）

三会单于满阁风，五行无忒月朦胧。

如何十万家休戚，只在呜呜咽咽中。
题东阿旅舍
蒋超伯（清代）

石乱不成路，东行常有声。荒山无鸟语，瘠土半驴耕。

乘月投茅店，浇愁唤麴生。夜来乡梦破，楼鼓报严更。
军行遇雨
赵金鉴（清代）

鞭影苍茫一闪开，冲云抉霓走龙媒。行人莫笑征鞍湿，才向银河洗甲回。
九日喻邦相邀司马汪公洎诸君登高天竺属余尚留槜李不及会以遍插茱萸少一人插字为韵
胡应麟（明代）

霜露维深秋，木叶殆尽脱。纷披时菊繁，憔悴兰芳歇。

上客怀登高，群公欣令节。薄暮回轻桡，凌晨戒车辙。

窈窕度城闉，逶迤陟岩穴。遐览穷八荒，轻举渺六合。

三竺凌层霄，双峰表天阙。绿野名园开，朱宫梵筵列。

白云冒冈峦，丹霞冠林樾。淅淅凉风生，隐隐微阳灭。

修鳞竞容与，平湖亦澄澈。感此岁序更，羽觞共怡悦。

妙管激清商，流音回白雪。解佩俱朝贤，衔卮并时哲。

言念同袍子，鸿飞渺天末。醉把茱萸枝，徘徊不能插。
题苕溪女史秦淮秋柳卷子
多敏（清代）

憔悴烟痕水阁头，娟娟凉露怯深秋。旧时枝叶凋零尽，写出西风一夜愁。
龙岫南窗书怀
释永颐（宋代）

茅堂犹未卜，幽兴日迟回。
带雨听昏笛，和灯看落梅。
春风三月近，客鬓二毛催。
忆得初来日，山寒暝叶堆。
升堂颂古五十二首 其二十九
释怀深（宋代）

二鼠侵藤真百苦，四蛇围井过千忧。忽然我断藤根子，道是千休与万休。
句 其二
胡宿（宋代）

点笔乍惊蟾滴渍，□□□□□浆寒。
送僧琏
郭祥正（宋代）

释从白云来，衣上白云湿。借问来何勤，道师碑未立。

文言予岂能，孝节尔谁及。却返旧山中，猿啼暮风急。
松风亭四首
曾几（宋代）

长卿壁四立，杜老茅三重。
茶山穷次骨，憩寂以长松。
直干以栋宇，清阴自帡幪。
山泉落高处，审听是松风。
题国清寺三隐
张昱（元代）

莫与闲人说旧游，这些风采尽风流。只因当日机曾露，直到而风笑未休。

虎迹已无深院闭，藤花犹盖两岩幽。相逢总是知音者，莫叫苍天恼赵州。
忍笑
孙原湘（清代）

丰神林下态河洲，不为情迷骨岂柔。窥到雪肌微掩敛，引开翠靥渐风流。

两行烛暗人声细，一阵香浓佛手揉。提起去年今日事，红腮无处躲娇羞。
玉楼春
元好问（金朝）

流光不受长绳系，乐事且须论早计。丹成鸡犬亦登仙，运去英雄空掩涕。

花留酒笑宁无意，酒藉花香尤有味。由来夷蹠不多争，唤向花间同一醉。

秋风茅屋浮云巘，汗漫招来嵇与阮。尽从鹤背更腰金，独恨骑曹余手板。

酒中最好藏疏懒，深注红螺容细卷。世间只没□闲人，举步有闲渠自远。
途次怀归
顾非熊（唐代）

陇头禾偃乳乌飞，兀倚征鞍倍忆归。

正值江南新酿熟，可容闲却老莱衣。
题严居厚溪庄图
朱熹（宋代）

平日生涯一短篷，只今回首画图中。平章个里无穷事，要见三山老放翁。
田园乐七首·其五
王维（唐代）

山下孤烟远村，天边独树高原。
一瓢颜回陋巷，五柳先生对门。
集宿姚侍御宅怀永乐宰殷侍御
马戴（唐代）

石田虞芮接，种树白云阴。穴闭神踪古，河流禹凿深。

樵人应满郭，仙鸟几巢林。此会偏相语，曾供雪夜吟。
江行阻风小市
罗与之（宋代）

弭棹黄芦外，江云绕柂牙。
寒深身轸粟，风急浪生花。
日暮人收市，年穷客念家。
倚篷无可奈，忍见后归鸦。
永遇乐（洞天）
史浩（宋代）

鄞有壶天，景传图画，声著海县。四面攒峰，皆七十二，各在窗中四。祥云拥蔽，飞泉缭绕，咫尺似天涯远。如今向、仙家觅得，挈来十洲东畔。

虚无缥缈，蓬莱方丈，所喜只居隔岸。羽幰垂珠，琼车织翠，长是陪嘉宴。豺狼远迹，风波不作，日月御轮须缓。且衔杯、称贤乐圣，度兹岁晚。
答友人
邵雍（宋代）

何者名为善处身，能唯能武又能文。
可行可止存诸已，或是或能系在人。
遍数古来贤所得，历观天下事须真。
吉凶悔吝生乎动，刚毅木讷近於仁。
易地皆然休计较，不言而信省开陈。
虽居蛮貊亦行矣，无患乡闾情未亲。
试杨日新笔次韵答戴帅初
舒岳祥（宋代）

闻尔又归青嶂住，四明西畔越东头。
山当篱外偏环屋，水到门前总合流。
得句苦迟难附置，怀人不见更登楼。
扫除儿女相思话，好作阆风十日游。
题幽居壁
陆游（宋代）

青山四抱路盘纡，天与先生卜草庐。
云冷数声闻断雁，溪清百尺见游鱼。
新醪薄薄闲寻醉，残发萧萧闷忆梳。
莫谓躬耕便无事，百年京洛尚丘墟。
何伯言画
陈克（宋代）

何子画山心极苦，不画山林画其趣。不知此绢厚几许，隐隐深入疑有路。

去年持此干贵权，数幅得官仍得钱。平民常产卖有尽，笔端有产无穷年。

而今东绢知何数，不为水墨为襦裤。我怜何子老更痴，平民皆饱汝独饥。
九江逢卢员外
韦庄（唐代）

前年风月宿琴堂，大媚仙山近帝乡。别后几沾新雨露，

乱来犹记旧篇章。陶潜岂是铜符吏，田凤终为锦帐郎。

莫怪相逢倍惆怅，九江烟月似潇湘。
感事
陆游（宋代）

已醉猩猩犹爱屐，入秋燕燕尚争巢。
老夫看尽人间事，欲向山僧学打包。
重登君山偶成四律以博同游诸子一粲 其三
缪葆忠（清代）

轮囷大木不知名，甲子何因问杳冥。雨露饱承贞晚节，沧桑阅尽幻奇形。

兰成对此还增感，宣武当年独未醒。且醉湘君千岁酒，饱看山色郁青青。
夏雨
王驾（唐代）

非惟消旱暑，且喜救生民。天地如蒸湿，园林似却春。

洗风清枕簟，换夜失埃尘。又作丰年望，田夫笑向人。
舟中忆爪哇之游杂述八首 其八
陈宝琛（清代）

平生喜远游，一蛰乃两纪。危楼当疾风，睡足已暮晷。

中思浮海去，裹糗事耘耔。术疏卒不就，无计蜕尘滓。

昨来绕阿地，足趼累千里。冬燠衰正宜，不独花果美。

居夷亦何陋，便可弃妻子。重孤父老望，乡政待经始。

殷勤谢学僮，悃款语司市。幸留未尽缘，海天比邻耳。
送罗年能赴兴国
杜范（宋代）

句金与君别，忽忽二十年。
君滋厉素节，我已羞华颠。
转物有玄厉，扫翳还青天。
群耳共耸听，明诏方改元。
笃意召诸老，高爵升从贤。
执麾不可挽，问君胡为然。
一气才作新，万卉皆争妍。
雪霜谁谓无，松柏良自坚。
操主不厌危，知厉常虑先。
承流惠疲氓，调俗畅新弦。
送日徒京尘，班春胜著鞭。
雇我足尚絷，羡君翮方翩。
数里已云隔，千里其可前。
有怀空感恻，何时解拘挛。
卓哉漫塘翁，邈在云山边。
烦君招衡门，为我致问言。
万牛应莫回，世事如风烟。
金山引为潮州郭使君寿
林大春（明代）

君不见金城山，千寻奕奕高莫攀，古攀贤达生其间。

亦有十相攀游寓，至今声实留人寰。又不见潮阳守，千载悠悠名不朽，投檄烟波鳄鱼走。

济溺亨屯起斯文，后学先生称北斗。徽音胜迹兹已陈，吁嗟继者真何人。

汉家有道林宗侣，虎竹符分南海滨。为询有道家何处，斗牛炫赫龙光聚。

洛中曾共李膺舟，汝上论文黄叔度。一朝恩荐入彤庭，昂霄耸壑何崚嶒。

是时楚越多奇士，惟有二郭偏齐名。天子临轩亲赐策，制下争看金马客。

文学贤良三百人，滚滚登台更通籍。诏提刑狱下建州，三山九曲擅风流。

扬州再见何水部，襄阳忽借山公筹。铜鞮拍手儿童唱，山公时饮习池上。

野夫乘兴款仙扉，百遍相过亦不厌。归攀岁序属新春，正值崧高降岳辰。

欲假长篇持献寿，云笺彩笔空逡巡。当筵请效南山诵，愿君去作明堂栋。

姓字行雕紫阁麟，雄辞直吐丹山凤。
游雾山寺和冠莱公韵（集本不载）
丘吉（明代）

风引钟声落大溪，行厨酒尽夕阳低。
斗杓斜坠阑干北，涧道横阳略彴西。
云杂天花银叶舞，门排行树宝幢齐。
普香世界青山绕，一路烟霞送马蹄。
王几道罢磁州遗澄泥古瓦二砚
梅尧臣（宋代）

澄泥丛台泥，瓦斲邺宫瓦。
共为几桉用，相与笔墨假。
赋无左思作，书媿右军写。
初从故人来，自来邯郸下，
物因人以重，谬当好事者。
广陵曲戏赠黄昭质时昭质校士归 其四
袁宏道（明代）

深束腰肢浅蹙蛾，伴娘频促奈他何。白罗一尺宽如许，受得巫山雨几多。
空山十首 其四 山有鸟
郭之奇（明代）

山鸟维何，山经匪一。缅彼殊姿，空俦凡质。何翮冲天，奚羽拂日。

风去雨还，烟栖雾昵。蒿篱之下，尚可类悉。我念冥飞，终非尔匹。
梅花集句 其一○二
李龏（金朝）

霜罗袖薄绿裙单，家是江南友是兰。借问几时辞碧落，一枝欲寄北人看。
和晓沧买犊 其一
丘逢甲（清代）

陆地千角牛，不羡万户侯。何况量用谷，致富与国侔。

颇惜多牛翁，题午常贻羞。老苍昨傲我，新买犊一头。

沾沾诗自喜，老笔尤清遒。预计长子孙，治生可无忧。

皋比径欲撤，不复事束脩。手挟货殖传，叱犊行春畴。
合州
孙桐生（清代）

扁舟遥指钓鱼城，黛色波光一带横。漫说奇才推琎璞，最难下士有公卿。

缘坡荞麦油油长，近水渔灯个个明。欲上高楼吊陈迹，长江犹作怒涛声。
减字木兰花（题温日观葡萄卷）
曾寅孙（宋代）

生绡蜀茧。笔底墨云飞点片。点点秋腴。收得骊龙颔下珠。

兴来点扫。惜处有时慳似宝。露叶烟条。几度西风吹不凋。
云庵生辰十一首 其七
释德洪（宋代）

面目分明画里传，浑如父母未生前。此真若信同十智，三要方知具一玄。

无语临机成渗漏，粗心开口堕情缘。老儿今日亲分付，不写题衔款识全。
句
石民英（宋代）

云兼野色过松径，水带秋声入稻田。
春兴·夜来风雨梦
黄景仁（清代）

夜来风雨梦难成，是处溪头听卖饧。
怪底桃花半零落，江村明日是清明。
寄崔嘉彦
张栋（宋代）

厌踏千山折，欣逢屋数椽。
衣冠存古制，松雪对华巅。
自漉瓮中酒，仍烹涧底泉。
桃源疑此是，不必问神仙。
云溪杂咏
郭印（宋代）

生植依山谷，移根伴此君。
丛中抽紫干，幽处吐清芬。
入室能俱化，同心自远闻。
灵均元不试，委佩楚江濆。
寄亳州何郎中二首
陈师道（宋代）

西南日下共浮云，人事难群喜劝分。
已度城阴先得句，不应从劝未忘荤。
松篁有节元宜晚，桃李无蹊只自薰。
欲入帝城须帝力，且寻诗社著诗勋。
甘露寺遭火
蔡肇（宋代）

聚墨魔宫殿，毗岚色界天。
劫灰迷狠石，铅水泫铜仙。
扁榜无佳句，华榱有胜缘。
大江春正碧，白昼岛夷船。
再赋
韩琦（宋代）

蒙山崦里藏禅宫，朝苍暮翠岚光浓。枯松老柏竞丑怪，危峦峻光相弥缝。

剑峡路岐唯少栈，榆关气象全无烽。恩深报浅来未得，暂留金节开尘容。
书座右
宋伯仁（宋代）

蛮触小功名，须教一念轻。
受恩知报饭，临事贵徵羹。
寿域惟仁宅，心田以道耕。
泰然忘然我，无使狎鸥惊。
送马程知江州德安
林逋（宋代）

酒酣无复耿离肠，一路之官尽水乡。
公廨寒生对庐阜，客帆风定泊浔阳。
波涵洲渚初收潦，露浥蒹葭未作霜。
到日何人先刺谒，二林开士在琴堂。
依韵和秋夜对月
梅尧臣（宋代）

陈王苑里望空虚，吴客风前忆具区。
横阁渐看河影转，绕枝还见鹊惊无。
虫催织妇机成素，露逼鲛人泪作珠。
才比陶潜无用处，纱巾时任酒沾濡。
次韵伯父茶花 其一
苏籀（宋代）

鸟咮倾蓝雨春霁，琼芳入眼雾冬昏。一枝肤雪壶中曜，静几低窗养晏温。
叶声 
郑如兰（清代）

万籁萧然景已秋，繁音飞递上高楼。庭柯也解伤迟暮，并作西风一夜愁。
杯渡山
张诩（明代）

海风高，海水怒，海水茫茫一杯渡。荆棘丛生虎豹丘，跏趺之处景遂幽。

我亦有杯异于是，先天而生后天死。十洲三岛生中生，五湖四海起处起。

君不见人言一苇曾渡江，莲舟之说俱荒唐。
送陆君重五首
方回（元代）

岂不亦分符，圭田廨宅无。
一楼栖僦寓，百费仰家租。
琴韵消长日，诗盟许老夫。
用心自尘外，未觉与同途。
送卢郎中汀
孟郊（唐代）

洛水春渡阔，别离心悠悠。一生空吟诗，不觉成白头。

向事每计较，与山实绸缪。太华天上开，其下车辙流。

县街无尘土，过客多淹留。坐饮孤驿酒，行思独山游。

逸关岚气明，照渭空漪浮。玉珂摆新欢，声与鸾凤俦。

朝谒大家事，唯余去无由。
浪淘沙慢 寒鸦，谱清真万叶战秋声露结
姚华（清代）

暗绿净墙阴暂集，未敛归翼。料理饥肠待啄，惊回冻羽更寂。

渐广野、冲烟疏着墨。背郭去、催落斜晖，趁暮云、成阵尽翻侧。

添几许寒色。测测。此时虑乱如积。况枯木流水多愁惨，情思惟萧瑟。

问望秋蒲柳，谁禁风力。箭光浪影，景空付伊，背影朝昏堪惜。

春梦醒、繁华收起，堂前幕、旧燕弃掷。冷蟾夜、南枝尚自觅。

剩满地，雪迹霜痕待记。忆孤村数点凄吟笔。
庵居杂咏九首
张继先（宋代）

晴日暖风时出游，冷烟凄雨便归休。
云还樵斧溪边牧，不似畸人得自由。
题苏仙山（郴州城东有山，为苏耽修真之所，名苏仙山）
沈彬（唐代）

眼穿林罅见郴州，井里交连侧局楸。味道不来闲处坐，

劳生更欲几时休。苏仙宅古烟霞老，义帝坟荒草木愁。

千古是非无处问，夕阳西去水东流。
过天台
王十朋（宋代）

目逆神仙路，丹成未暇跻。雪深封佛垄，云暗锁桃溪。

流水无还有，乱山高复低。欲寻刘阮洞，归路恐成迷。
望罗浮山有怀海屏
吴询（清代）

伊人已云逝，山水忆知音。夙志期远游，依依见我心。

我心飞上罗浮岛，绿萝花开覆烟草。鲍靓由来亲隐沦，葛洪于此开怀抱。

遥见飞云跨鹤来，手持白玉荷花杯。尔家仙客五百载，驱鸡已上松风台。

松风台上飞流霞，松风台下沽酒家。可知月落参横夜，惟有寒梅一树花。
上党二首 其一
叶士宽（清代）

上党天边郡，壶关控扼齐。群推九州险，全压太行低。

往恨经貙虎，清时绝鼓鼙。从知秦赵斗，只在故城西。
送春
张耒（宋代）

二年江上见春归，预想重来我未回。
淹速世间谁料得，只应相遇且衔杯。
菩萨蛮
张抡（宋代）

人间何处难忘酒。山村野店清明后。满路野花红。一帘杨柳风。

田家春最好。箫鼓村村闹。一盏此时辞。将何乐圣时。
石头城
任希夷（宋代）

石城只解著王苏，漫说夷吾计亦疏。尽使西风能举扇，可堪重见伯仁书。
诗九首托南剑刘教寻亦周墓焚之
赵文（宋代）

怕看杜老怀观颖，厌见东坡说子由。
每读渠诗先掩卷，旁人怪我泪双流。
送石长卿太学秋补
黄庭坚（宋代）

长卿家亦但四壁，文君窥之介如石。
胸中已无少年事，骨气乃如老松格。
汉文新览天下图，诏山采玉渊献珠。
再三可陈治安策，第一莫上登封书。
送台州沈虞卿使君入朝 其一
孙应时（宋代）

鼓声霜晓寒，冠盖满衢路。诏书日边到，使君朝天去。

攀车愿公日，稚耋纷无数。信哉慈父母，赤子中心慕。

七州浙江东，此邦亦蕃庶。使君手拊摩，白发缘汝故。

明时急良猷，此行那能驻。眷眷公岂忘，江城一回顾。
偈颂八十七
释慧开（宋代）

平沈大地，高出虚空。
释迦弥勒，齐立下风。
谒金銮莹禅师
刘挚（宋代）

西城十里入溪林，顿觉尘埃脱醉襟。浅渚败荷萦白晓，淡云疏醉抱清阴。

陶潜但有思归赋，韩愈殊无善吏心。遗照主人应念我，试将秋思写瑶琴。
惜春
史文卿（宋代）

秀麦条桑翦翦寒，锦屏残梦怯衣单。
惜春只怕春归去，多插瓶花在处安。
朱槿花
薛涛（唐代）

红开露脸误文君，司蒡芙蓉草绿云。
造化大都排比巧，衣裳色泽总薰薰。
咏蜀客石琴枕
吕温（唐代）

可怜他山石，几度负贞坚。推迁强为用，雕斫伤自然。

文含巴江浪，色起青城烟。更闻馀玉声，时入朱丝弦。
残冬客次资阳江
王嵒（宋代）

淡云残雪簇江天，策蹇迟回客兴阑。
持钵老僧来咒水，倚船商兴待搬滩。
沙翘白鹭非真静，竹映繁梅奈苦寒。
阮籍莫嗟歧路异，旧山溪畔有渔竿。
酬兵部李侍郎晚过东厅之作（时自刑部侍郎拜祭酒）
包佶（唐代）

酒礼惭先祭，刑书已旷官。诏驰黄纸速，身在绛纱安。

圣位登堂静，生徒跪席寒。庭槐暂摇落，幸为入春看。
秋池
吴融（唐代）

冷涵秋水碧溶溶，一片澄明见底空。有日晴来云衬白，

几时吹底叶浮红。香啼蓼穗娟娟露，乾动莲茎淅淅风。

凌晓无端照衰发，便悲霜雪镜光中。
岁晚书事十首
刘克庄（宋代）

主公晚节治家宽，婢惯奴骄号令难。
圃在屋边慵种菜，井临砌畔怕浇兰。
次韵家弟所赋
陈与义（宋代）

曹刘方驾信优为，不废东郊坐保厘。
投蚓问公逢老手，联珠及我愧连枝。
定知来者倾三叹，共了流年费几诗。
瘀絮车斜敢将去，乐天那畏一微之。
奉寄中书王舍人
皇甫曾（唐代）

腰金载笔谒承明，至道安禅得此生，西掖几年纶綍贵，

东山遥夜薜萝情。风传刻漏星河曙，月上梧桐雨露清。

圣主好文谁为荐，闭门空赋子虚成。
上余倅生辰唐律十章
唐士耻（宋代）

惠山山下有名泉，少煮鎗旗两腋便。
不是圜扉足公暇，谁能祛睡一杯煎。